## Rješenje kojim se utvrđuje da je za Goranka Fižulića i Biserku Preininger Fižulić, oboje iz Zagreba, stjecanjem 400 dionica javnoga dioničkog društva Magma d.d., Zagreb, 24. rujna 2007. godine, nastal

### NN 120/2007 (21.11.2007.), Rješenje kojim se utvrđuje da je za Goranka Fižulića i Biserku Preininger Fižulić, oboje iz Zagreba, stjecanjem 400 dionica javnoga dioničkog društva Magma d.d., Zagreb, 24. rujna 2007. godine, nastal

# HRVATSKA AGENCIJA ZA NADZOR FINANCIJSKIH USLUGA

**3501**

Na temelju odredbe članka 15. stavka 1. točka 10. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 32. stavka 7. Zakona o preuzimanju dioničkih društava (»Narodne
novine« broj 84/02, 87/02i 120/02), Uprava Hrvatske agencije za nadzor
financijskih usluga, u predmetu utvrđivanja nastanka obveze na objavljivanje
ponude za preuzimanje trgovačkog društva Magma d.d., Zagreb, Baštijanova 52a, na
sjednici održanoj 16. studenoga 2007. godine donijela je

## RJEŠENJE

1. Utvrđuje se da je za Goranka Fižulića i Biserku Preininger Fižulić, oboje iz
Zagreba, Jurjevska 54a, stjecanjem 400 dionica jav­noga dioničkog društva Magma
d.d., Zagreb, Baštijanova 52a, 24. rujna 2007. godine, nastala obveza
objavljivanja ponude za preuzimanje toga društva.
2. Goranko Fižulić i Biserka Preininger Fižulić, oboje iz Zagreba, Jurjevska
54a, obvezni su ponudu za preuzimanje uputiti svim preostalim dioničarima javnog
dioničkog društva Magma d.d., Zagreb, Baštijanova 52a, koji su vlasnici dionica
s pravom glasa.
3. Nalaže se društvu Magma d.d., Zagreb, Baštijanova 52a, da ovo rješenje
dostavi dioničarima društva ili omogući dostavu rješenja putem Središnje
depozitarne agencije d.d. Zagreb, Heinzelova 62a, u roku od 15 dana od dana
zaprimanja rješenja.
4. Nalaže se Goranku Fižuliću i Biserki Preininger Fižulić, oboje iz Zagreba,
Jurjevska 54a, da u roku od 5 dana od dana zaprimanja rješenja, plate
administrativnu pristojbu u iznosu od 2.000,00 kuna u korist državnog proračuna
i naknadu u iznosu od 20.000,00 kuna u korist žiro-računa Hrvatske agencije za
nadzor financijskih usluga broj 2390001-1100329373, jer će u protivnom navedeni
iznosi biti naplaćeni prisilnim putem.
5. Ovo rješenje objavit će se u »Narodnim novinama«.

```
Obrazloženje
```

I. Hrvatska agencija za nadzor financijskih usluga (dalje u tekstu: Agencija)
provela je sukladno odredbama članka 32. Zakona o preuzimanju dioničkih društava
(»Narodne novine« broj 84/02, 87/02 i 120/02, dalje u tekstu: Zakon), postupak
nadzora nad stjecanjem dionica trgovačkog društva Magma d.d., Zagreb,
Baštijanova 52a (dalje u tekstu: Izdavatelj).
II. Uvidom u predmet klase: 451-04/07-13/131, utvrđeno je da je Goranko Fižulić
podneskom od 26. rujna 2007. godine zatražio mišljenje Agencije o nastanku
obveze objavljivanja ponude za preuzimanje Izdavatelja.
U zaprimljenom podnesku navedeno je da je Goranko Fižulić 24. rujna 2007. godine
nalogom za kupnju danim Službi brokerskih poslova i upravljanja imovinom društva
Zagrebačka banka d.d., Zagreb, greškom kupio u svoje ime i za svoj račun 400
dionica Izdavatelja, oznake MGMA-R-A, po tržišnoj cijeni od 305,52 kn.
III. Dana 4. listopada 2007. godine, Agencija je sukladno odred­bi članka 123.
Zakona o općem upravnom postupku (»Narodne novine« broj 53/91 i 103/96 – Odluka
Ustavnog suda Republike Hrvatske, broj Us-248/94) te članka 32. stavak 1.
Zakona, po službenoj dužnosti pokrenula upravni postupak utvrđivanja nastanka
obveze objavljivanja ponude za preuzimanje Izdavatelja.
U provedenom postupku, utvrđeno je da je Izdavatelj javno dioničko društvo, u
smislu odredbe članka 114. stavka 1. točke 1. Zakona o tržištu vrijednosnih
papira (»Narodne novine« broj 84/02 i 138/06).
Isto tako, u provedenom postupku, uvidom u ispis naloga iz knjige naloga
Zagrebačke banke d.d., Zagreb, br. 30438 te obračun o izvršenim transakcijama na
temelju predmetnog naloga broj22404/2007, utvrđeno je da je Goranko Fižulić 24.
rujna 2007. godine u svoje ime i za svoj račun kupio 400 dionica Izdavatelja,
oznake MGMA-R-A, po najvišoj tržišnoj cijeni od 306,00 kn. Nadalje, uvidom u
predmetni nalog utvrđeno je da isti nije otkazan, odnosno opozvan, niti je
Zagrebačkoj burzi predloženo poništenje zaključenih transakcija.
Uvidom u podatke Središnje depozitarne agencije d.d., Zagreb (dalje u tekstu:
SDA), utvrđeno je da su transakcije, na temelju naprijed navedenog naloga, u
sustavu SDA provedene 27. rujna 2007. godine, nakon čega je prema podacima SDA
na dan 22. listopada 2007. godine, Goranko Fižulić upisan kao vlasnik 1.561.260
dionica Izdavatelja koje daju pravo glasa, što predstavlja 32,49823% od ukupnog
broja glasova koji daju dionice Izdavatelja s pravom glasa.
Nadalje, prema podacima SDA, Biserka Preininger Fižulić, na isti dan, upisana je
kao vlasnik 1.568.880 dionica Izdavatelja koje daju pravo glasa, što predstavlja
32,65685% od ukupnog broja glasova koji daju dionice Izdavatelja s pravom glasa.
Sukladno odredbi članka 8. stavak 7. Zakona, glasovima stjecatelja pribrajaju se
glasovi osoba koje s njim zajednički djeluju. S tim u vezi, sukladno odredbi
članka 8. stavak 5. Zakona, smatra se da fizičke osobe djeluju zajednički ako su
u krvnom srodstvu u pravoj liniji, a u pobočnoj liniji do prvog stupnja
zaključno te ako su bračni drugovi.
Slijedom navedenih odredbi, glasovima Goranka Fižulića pribrajaju se glasovi iz
1.568.880 dionica Izdavatelja koje daju pravo glasa, a koje su upisane na ime
njegove supruge Biserke Preininger Fižulić.
Slijedom naprijed izloženog, sukladno odredbi članka 37. stavak 2. u svezi s
člankom 4. stavak 1. Zakona, za Goranka Fižulića i Biserku Preininger Fižulić je
24. rujna 2007. godine nastala obveza objavljivanja ponude za preuzimanje
Izdavatelja.
Obzirom na obvezu obavještavanja Izdavatelja, Agencije i jav­nosti o predmetnom
stjecanju, te obvezu objavljivanja ponude za preuzimanje, propisanu odredbom
članka 4. stavak 1. Zakona, Agencija je 25. listopada 2007. godine, sukladno
odredbi članka 32. stavak 1. Zakona, pismenima pozvala Goranka Fižulića i
Biserku Preininger Fižulić da se u roku od 7 (sedam) dana od dana zaprimanja
pismena očituju o izvršavanju predmetnih obveza, odnosno o utvrđenim
činjenicama.
U podnesku zaprimljenom 5. studenoga 2007. godine, Goranko Fižulić ponovno
navodi da je do kupnje predmetnih dionica Izdavatelja došlo zbog pogreške
prilikom izdavanja naloga, jer se predmetni nalog trebao odnositi na kupnju
vlastitih dionica Izdavatelja. Vezano uz obvezu Biserke Preininger Fižulić,
navodi da ista nije sudjelovala u predmetnim transakcijama, niti je, sve do
objave u medijima, imala saznanja o navedenom.
Odredbama Zakona nije predviđena iznimka od obveze objavljivanja ponude za
preuzimanje u slučaju stjecanja dionica izdavatelja zabunom ili greškom, a
sukladno odredbi članka 2. točka 6. Zakona, dionice su stečene sklapanjem
pravnog posla ili drugima pravnim temeljem za prijenos dionica, neovisno o
prijenosu dionica i upisu u depozitorij ili knjigu dionica izdavatelja, a pravni
posao smatra se sklopljenim u slučaju kada je sklopljen pod odgodnim uvjetom.
Isto tako, za Biserku Preininger Fižulić, neovisno o sudjelovanju imenovane u
predmetnim transakcijama, odnosno saznanju o istima, obveza objavljivanja ponude
za preuzimanje Izdavatelja, nastala je na temelju odredbe članka 8. stavak 5.
Zakona.
IV. Odredbom članka 32. stavka 7. Zakona, propisano je da ako osoba koja je
obvezna objaviti ponudu za preuzimanje, to ne učini u zakonskom roku, Agencija
će postojanje njezine obveze na objav­ljivanje ponude za preuzimanje utvrditi
rješenjem, koje će dostaviti izdavatelju, dioničarima putem izdavatelja, odnosno
depozitara, depozitaru i burzi ili uređenom javnom tržištu na kojem su uvrštene
dionice izdavatelja, te je slijedom svega naprijed navedenoga, valjalo riješiti
kao u točki 1. i 2. izreke rješenja.
V. Sukladno odredbi članka 4. stavak 1. točka 4. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06, 11/07), Goranko Fižulić i Biserka
Preininger Fižulić obvezni su platiti administrativnu pristojbu i naknadu, pa je
riješeno kao u točki 4. izreke rješenja.
VI. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-10/16
Urbroj: 326-111/07-9
Zagreb, 16. studenoga 2007.

Predsjednik Uprave
**Ante Samodol**, v. r.

Rješenje, NN 120/2007-3501
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)